**ՈՒղենիշ Հայաստանյայց Առաքելական Սուրբ եկեղեցու թեմական կանոնադրության**

((\*) աստղանիշով տարբերակված հոդվածները թեմական ներկայացուցչական ժողովի կողմից ընդունվելուց հետո դառնում են պարտադիր բոլոր թեմերի կանոնադրություններում ընդգրկելու համար):

1. Ընդհանուր դրույթներ

Հոդված 1.1\*Թեմը աշխարհագրական որոշակի տարածքում գործող Հայաստանյայց Առաքելական Սուրբ Եկեղեցու եկեղեցական համայնքների (այսուհետեւ` ծուխի), կազմավորվող ծուխերի եւ վանքերի միությունն է` ընդ իշխանությամբ թեմակալ առաջնորդի:

Ծանոթագրություն: Վանքերը կարող են հիմնվել կամ վերաբացվել Ամենայն Հայոց Հայրապետի կողմից դրանց կանոնադրությունների հաստատվելուց հետո:

Հոդված 1.2\*Թեմն անբաժան մասն է Հայաստանյայց Առաքելական Սուրբ Եկեղեցու, որի կենտրոնն է Մայր Աթոռ Սուրբ Էջմիածինը:

Հոդված 1.3\* Թեմը ղեկավարվում է Հայաստանյայց Առաքելական Սուրբ Եկեղեցու կանոններով եւ Սրբազան Ավանդությամբ, Ամենայն Հայոց Կաթողիկոսի հրահանգներով, տվյալ երկրի օրենսդրությամբ եւ թեմական կանոնադրությամբ:

Հոդված 1.4\*Թեմը հաստատվում է Հայրապետական կոնդակով:

Հոդված 1.5\*Կանոնադրության 1.2, 1.3 եւ 1.4 կետերը փոփոխության ենթակա չեն:

Հոդված 1.6 Թեմի կանոնադրությունն ընդունվում է թեմի Հիմնադիր ժողովում, իսկ փոփոխություններն ընդունվում են թեմի թեմական պատգամավորական ժողովում (այսուհետեւ` ԹՊԺ) եւ ուժի մեջ են մտնում Ամենայն Հայոց Կաթողիկոսի կողմից հաստատվելուց հետո:

Հոդված 1.7 \*Թեմի կանոնադրությունը Ամենայն Հայոց Կաթողիկոսիկողմից հաստատվելուց հետո, անհրաժեշտության պարագային, ներկայացվում է պետական պատկան մարմիններին` գրանցման եւ իրավաբանական անձի կարգավիճակ ստանալու համար:

Հոդված 1.8\*Թեմի կառավարումն իրականացնում են`

ա/ Առաջնորդը,

բ/ ԹՊԺ-ն,

գ/ Թեմական խորհուրդը (այսուհետեւ` ԹԽ):

Հոդված 1.9\*Թեմի բաղկացուցիչ մասերն են`

ա/ ծուխերը,

բ/ վանքերը:

Ծանոթագրություն: Առանձին վանքեր կարող են գտնվել ուղղակի

Հայրապետական իշխանության ներքո:

Հոդված 1.10\*Թեմը տարեկան հատկացում է անում Մայր Աթոռ Սուրբ Էջմիածնին իր բյուջեի 4%-ի չափով, որպես «Լուսավորչի լումա»:

Ծանոթագրություն: Ըստ Ազգային եկեղեցական Ժողովի որոշման (1945 թ. 4-րդ նիստ, 20 հունիս):

2. Ծուխ

Հոդված 2.1\*Ծուխը վարչական որոշակի տարածքում (այս անուն քաղաքում կամ շրջանում) բնակվող Հայաստանյայց Առաքելական Սուրբ Եկեղեցու զավակների միությունն է:

Հոդված 2.1.1\* Ծուխն անբաժան մասն է Հայաստանյայց Առաքելական Սուրբ Եկեղեցու (այս անուն) թեմի, որի հոգեւոր կենտրոնն է Մայր Աթոռ Սուրբ Էջմիածինը:

Հոդված 2.1.2\*Կանոնադրության 2.1.1 կետը փոփոխության ենթակա չէ:

Հոդված 2.1.3 \*Հայաստանյայց Առաքելական Սուրբ Եկեղեցու (ՀԱՍԵ) զավակներ են`

ա/ ՀԱՍԵ մկրտված եւ դրոշմված, Հայ Եկեղեցու վարդապետությունը դավանող եւ

սուրբ խորհուրդներն ընդունող, կանոններն ու սրբազան ավանդությունները

պահպանող անձինք,

բ/ Հայազգի անձանց հետ ամուսնացած օտարազգիները, որոնք ընդունում են

ՀԱՍԵ վարդապետությունը, սուրբ խորհուրդները, կանոններն ու սրբազան

ավանդությունները:

գ/ Այլազգիների անդամ դառնալու վճիռը կայացնում է առաջնորդը` ըստ

սահմանված կարգի:

Հոդված 2.2 \*ՀԱՍԵ զավակ լինելուց դադարում են, եթե`

ա/ հրաժարվում են եկեղեցու հաղորդությունից,

բ/ գործում են ՀԱՍԵ կանոնների դեմ:

Հոդված 2.3 \*Ծուխի կառավարումն իրականացնում են`

ա/ Հոգեւոր հովիվը,

բ/ Ընդհանուր անդամական ժողովը (այսուհետեւ` ԸԱԺ),

գ/ Ծխական խորհուրդը:

Հոդված 2.4\*Ծուխը ԹՊԺ-ի կողմից սահմանված կարգով տարեկան հատկացում է կատարում թեմին:

3. Հոգեւոր հովիվը

Հոդված 3.1 \*Հոգեւոր հովիվ կարող է լինել քահանայական ձեռնադրություն ունեցող (ամուսնացյալ կամ կուսակրոն) հոգեւորականը:

Հոդված 3.2 Նույն ծուխում կարող են ծառայել այլ քահանաներ (ամուսնացյալ կամ կուսակրոն)`իբրեւ հոգեւոր հովվի օգնական:

Հոդված 3.3 \*Հոգեւոր հովիվը նշանակվում եւ ազատվում է թեմակալ առաջնորդի կողմից` թեմական եւ ծխական խորհուրդների հետ խորհրդակցելով:

Հոդված 3.4\*Հոգեւոր հովիվը նախագահն է ծխական բոլոր կառույցների` ի բաց առյալ վերստուգիչ հանձնաժողովի:

Հոդված 3.5 Հոգեւոր հովվի պարտականություններն են`

ա/ իրականացնել ավետարանական քարոզություն, զբաղվել հովվական.

կրոնա-կրթական եւ դաստիարակչական գործունեությամբ.

բ/ կազմակերպել իր հոգեւոր խնամքին հանձնված հավատացյալների հոգեւոր

կյանքը.

գ/ ներկայացնել ծուխը միջեկեղեցական կյանքում տեղական մակարդակով.

դ/ ներկայացնել ծուխը առ որ անկ է:

4. Ընդհանուր անդամական ժողովը

Հոդված 4.1\*ԸԱԺ-ը ծուխի բարձրագույն մարմինն է:

Հոդված 4.2\*ԸԱԺ-ի անդամներն են ծուխի վարչական տարածքում բնակվող 18 տարին լրացած, Հայ Եկեղեցու տրատու զավակները:

Հոդված 4.3\*Անդամներն իրավունք ունեն ընտրելու եւ ընտրվելու, եթե առնվազն մեկ տարի անդամ են եւ վճարել են անդամատուրքը:

Հոդված 4.4 ԸԱԺ-ը գումարվում է տարին առնվազն մեկ անգամ`

ա/ Ծխական խորհրդի հրավերով՝ հոգեւոր հովվի եւ ատենապետի

ստորագրությամբ,

բ/ հոգեւոր հովվի կամ ծխական խորհրդի հրավերով՝ թեմակալ առաջնորդի

արտոնությամբ,

գ/ անդամների 1/3-ի գրավոր պահանջով:

Հոդված 4.5 ԸԱԺ-ի գումարման թվականը եւ օրակարգը ծանուցվում է նվազագույնը 1 ամիս առաջ`

ա/ Տրատու անդամներին գրավոր հրավեր ուղարկելով,

բ/ Եկեղեցու հայտարարությունների տախտակում,

գ/ Ծուխի պաշտոնաթերթում (եթե կա),եթե երկրի օրենքներն այլ մոտեցումներ

չեն պահանջում:

Հոդված 4.6 ԸԱԺ-ը վավերական է անդամների 1/3-ի ներկայության դեպքում:

Հոդված 4.6.1 Անդամների 1/3-ի ներկայությունը չապահովելու դեպքում նշանակվում է ժողովի նոր թվական` առնվազն 2 շաբաթ հետո, որը վավերական է համարվում անկախ ներկաների թվից:

Հոդված 4.7\*Ընդհանուր անդամական ժողովի նախագահը հոգեւոր հովիվն է:

Հոդված 4.8Ընդհանուր անդամական ժողովի իրավասություններն են.

Հոդված 4.8.1 Ընտրել`

ա/ Իր անդրանիկ նիստում ժողովը վարող դիվան` ատենապետ, փոխատենապետ, ատենադպիր եւ փոխատենադպիր, որոնց լիազորությունները շարունակվում են մինչեւ հաջորդ ժողովի դիվանի ընտրություն:

- Քվեախույզ հանձնախումբ (քվեները հաշվող), որ գործում է մինչեւ հաջորդ ժողովի Քվեախույզ հանձնախմբի ընտրությունը,

բ/ Ծխական խորհուրդ,

գ/ Վերստուգիչ հանձնաժողով նույն ժամկետով, ինչ Ծխական խորհուրդը,

դ/ Ընտրողական հանձնաժողով եւ եթե կա՝ կալվածոց տեսչություն,

ե/ Պատգամավորներ թեմական պատգամավորական ժողովի համար 4 տարի ժամանակով:

Ծանոթագրություն: Պարտադիր է թեկնածուների առնվազն երկանուն ցանկը յուրաքանչյուր մեկ տեղի համար:

Հոդված 4.8.2\*Ընդունել հոգեւոր հովվի, ծխական խորհրդի, վերստուգիչ հանձնաժողովի եւ ծխական մյուս մարմինների զեկույցներն ու հաշվետվությունները:

Հոդված 4.8.3 Առաջարկներ բերել թեմական պատգամավորական ժողովին թեմի գործունեության եւ կանոնադրական հարցերի վերաբերյալ:

Հոդված 4.8.4\*Հաստատել ծուխի եկող տարվա բյուջեն եւ գործունեության ծրագիրը:

Հոդված 4.8.5\*Ընդհանուր անդամական ժողովի որոշումները եւ ծուխի տարեկան բյուջեն ենթակա են առաջնորդի եւ թեմական խորհրդի վավերացմանը:

5. Ծխական խորհուրդը (ԾԽ)

Հոդված 5.1\*ԾԽ-ն ծուխի գործադիր մարմինն է` հոգեւոր հովվի նախագահությամբ:

Հոդված 5.2\*ԾԽ-ի անդամներն ընտրվում են ԸԱԺ-ի կողմից (5-ից մինչեւ 15 անձեր` կենտ թիվը պահելով): ԾԽ-ն ընտրում է իր դիվանը` ատենապետ, փոխատենապետ, ատենադպիր, փոխատենադպիր, գանձապահ:

Հոդված 5.3 ԾԽ-ի ժողովներին կարող են մասնակցել ծուխում հոգեւոր հովվի օգնական քահանա հայրերը (ամուսնացյալ կամ կուսակրոն), առանց քվեարկության իրավունքի:

Հոդված 5.4\*Եթե ԾԽ-ի որեւէ անդամ դադարում է գործելուց, նրա տեղն զբաղեցնում է հաջորդ առավելագույն քվե ստացած անձնափոխանորդը:

Հոդված 5.5\*Անձնափոխանորդների քանակը չի կարող գերազանցել ԾԽ-ի ընտրված անդամների թվի կեսը, այլապես պետք է կատարվի վարչության նոր ընտրություն:

Հոդված 5.6 ԾԽ-ի պաշտոնավարության տեւողությունը որոշում է ԹՊԺ-ն:

Հոդված 5.7 ԾԽ-ի անդամները կարող են ընտրվել հաջորդաբար երկու անգամ:

Հոդված 5.8 ԾԽ-ի պարտականություններն ու իրավասություններն են`

ա/ աջակցել հոգեւոր հովվին` ապահովելու ծուխի տարածքից ներս

ավետարանական քարոզությունը, կրոնա-կրթական եւ դաստիարակչական

գործունեությունը, ծիսական կյանքը.

բ/ հայթայթել բյուջեն.

գ/կազմել ծուխի տարեկան բյուջեն եւ ներկայացնել ԸԱԺ-ի վավերացմանը,

դ/ իրագործել ԸԱԺ-ի որոշումները.

ե/ ի կատար ածել թեմակալ առաջնորդի հրահանգներն ու ԹԽ-ի որոշումները,

զ/ հաստատել ԾԽ-ի իրավասության ներքո հանձնախմբեր` իր

լիազորությունների շրջանակում.

է/ ընդունել ԾԽ-ի իրավասության ներքո գործող կառույցների (տիկնանց,

երիտասարդաց, կիրակնօրյա, քրիստոնեական դաստիարակության.

մարզային, բարեսիրական եւ այլն) հաշվետվություններն ու գործունեությանց

ծրագրերը.

ը/ վարել ծուխի ընթացիկ գործունեությունը:

Հոդված 5.9\*ԾԽ-ի լիազորությունները դադարում են, եթե`

ա/ ընտրված անդամների 50%-ից ավելին դադարում են գործելուց կամ

համալրվում են անձնափոխանորդներով,

բ/ ԾԽ-ը գործում է ծուխի կամ թեմի կանոնադրությանը հակառակ: Այս դեպքում

թեմի առաջնորդը եւ ԹԽ-ը լուծարում են ԾԽ-ը եւ նոր ընտրություններ

նշանակում:

6. Ծուխի ֆինանսական եւ գույքային միջոցները

Հոդված 6.1 Ծուխի միջոցները գոյանում են`

ա/ մոմավաճառությունից եւ ծիսական առարկաների ու գրականության

վաճառքից,

բ/ խորհրդակատարություններից,

գ/ նվիրատվություններից,

դ/ անդամավճարներից,

ե/ թեմակալ առաջնորդի եւ ԹԽ-ի արտոնությամբ իրագործվող տնտեսական

գործունեությունից,

զ/ հիմնադրամներից:

Հոդված 6.2\*Ծուխի ֆինանսական միջոցները ծախսվում են ըստ ԸԱԺ-ի

կողմից ընդունված եւ թեմակալ առաջնորդի ու ԹԽ-ի կողմից վավերացված բյուջեի:

Հոդված 6.3\*Ծուխի անշարժ գույքը կարող է օտարվել ԸԱԺ-ի որոշմամբ, ԹԽ-ի եւ առաջնորդի արտոնությամբ` նախապես այդ մասին տեղյակ պահելով Ամենայն Հայոց Կաթողիկոսին:

7. Ծուխի ստեղծումը եւ լուծարումը

Հոդված 7.1 \*Ծուխը ստեղծվում եւ լուծարվում է թեմակալ առաջնորդի եւ ԹԽ-ի

հաստատումով:

Հոդված 7.2 \*Ծուխի լուծարման պարագային, ծուխի պարտավորությունների կատարումից հետո ֆինանսական եւ գույքային միջոցներն անցնում են թեմին:

8. Առաջնորդ

Հոդված 8.1\* Թեմի առաջնորդը, Քրիստոսի Սուրբ Եկեղեցու Սրբազան Ավանդության եւ եկեղեցական կանոնների համաձայն, նվիրապետական աստիճանով եպիսկոպոս է:

Հոդված 8.2\* Առաջնորդը ընտրվում է`

ա/ ԹԽ-ի կողմից ներկայացված եւ Ամենայն Հայոց Կաթողիկոսի կողմից

հաստատված եռանուն ցանկից,

բ/ Ամենայն Հայոց Կաթողիկոսության իրավասության ներքո գործող առնվազն 35 տարեկան կուսակրոն հոգեւորականներից:

Հոդված 8.3\* Առաջնորդի ընտրությունը կատարվում է ԹՊԺ-ում եւ հաստատվում Ամենայն Հայոց Կաթողիկոսի կողմից:

Ծանոթագրություն: 8.2 եւ 8.3 կետերը գործում են բացառապես առաջնորդի ընտրության ավանդույթ ունեցող թեմերում, այլապես առաջնորդը նշանակվում է Ամենայն Հայոց Կաթողիկոսի կողմից:

Հոդված 8.4 Առաջնորդի պաշտոնավարության շրջանն անժամկետ է:

Ծանոթագրություն: Որոշ թեմեր, առժամապես, կարող են պահպանել

որոշակի ժամկետով պաշտոնավարության սկզբունքը:

Հոդված 8.5\* Առաջնորդի պաշտոնավարության վերջնաժամկետը 70 տարեկանն է: ԹՊԺ-ի խնդրանքով, Ամենայն Հայոց Կաթողիկոսի տնօրինությամբ նրա պաշտոնավարությունը կարող է երկարաձգվել:

Հոդված 8.6\*Առաջնորդի պաշտոնավարությունը կարող է դադարեցվել Ամենայն Հայոց Կաթողիկոսի կողմից սահմանված կարգով (տե՛ս հավելված 1):

Հոդված 8.7 Առաջնորդը պատասխանատու է թեմում իրականացվող`

ա/ ավետարանական քարոզության,

բ/ հովվական եւ դաստիարակչական գործունեության,

գ/ ծիսական կյանքի,

դ/ տեղական մակարդակի միջեկեղեցական եւ պետական մարմինների հետ հարաբերությունների համար:

Հոդված 8.8\* Առաջնորդը.

ա/ նախագահն է թեմական բոլոր կառույցների (ի բաց առյալ վերստուգիչ

հանձնաժողովի),

բ/ նշանակում եւ ազատում է հոգեւոր հովիվներին` թեմական եւ ծխական

խորհուրդների հետ խորհրդակցելով,

գ/ իրավասու է միայն իր թեմի համար ձեռնադրություն կատարելու, կուսակրոն

հոգեւորականի պարագային ունենալով ձեռնադրյալի պատկանելիք

միաբանության հոգեւոր պետի օրհնությունը,

դ/ հաստատում է առաջնորդարանի պաշտոնեության հաստիքացուցակը ԹԽ-ի

հետ խորհրդակցաբար,

ե/ իրավասու է սահմանված կարգով կարգապահական տույժեր եւ

խրախուսանքներ կիրառել թեմում ծառայող հոգեւորականների նկատմամբ,

զ/ տարեկան զեկույց է ներկայացնում եւ հաշվետու է ԹՊԺ-ին,

է/ տարեկան հաշվետու զեկույց է ներկայացնում Ամենայն Հայոց Կաթողիկոսին:

9. Թեմական պատգամավորական ժողով

Հոդված 9.1 \*ԹՊԺ-ը թեմի բարձրագույն մարմինն է` առաջնորդի նախագահությամբ:

Հոդված 9.2 ԹՊԺ -ն գումարվում է տարին առնվազն մեկ անգամ:

Հոդված 9.3 \* ԹՊԺ–ն գումարվում է ծուխերից եւ վանքերից ընտրված հոգեւորական եւ աշխարհական պատգամավորներով:

Հոդված 9.4 \*Բոլոր հոգեւոր հովիվները եւ վանահայրերն ի պաշտոնե ԹՊԺ-ի անդամ են:

Հոդված 9.5 ԹՊԺ-ը հրավիրվում է`

ա/ առաջնորդի եւ ԹԽ-ի հրավերով,

բ/ պատգամավորների 1/3-ի գրավոր պահանջով:

Հոդված 9.6 ԹՊԺ-ն իր անդրանիկ նիստին ընտրում է`

ա/ հաշվեքննիչ (քվեները հաշվող) հանձնաժողով,

բ/ դիվան (ատենապետ, փոխատենապետ, ատենադպիր, փոխատենադպիր),

որը վարում է ժողովը եւ որի լիազորությունները շարունակվում են մինչեւ

հաջորդ պատգամավորական ժողովի դիվանի ընտրությունը:

Հոդված 9.7 \* ԹՊԺ -ն ընդունում է թեմի կանոնադրությունը ներկաների 2/3-ի քվեներով:

Հոդված 9.8 \*ԹՊԺ-ն ընտրում է`

\*ա/ առաջնորդ` ԹԽ-ի կողմից ներկայացված եւ Ամենայն Հայոց Կաթողիկոսի

կողմից հաստատված եռանուն ցանկից,

\*բ/ ԹԽ 1/3 հոգեւորական եւ 2/3 աշխարհական, առանձին անվանացանկերով,

\*գ/ Ազգային-եկեղեցական, թեմական-ներկայացուցչական եւ այլ

համաեկեղեցական ժողովների պատգամավորներ

դ/ վերստուգիչ հանձնաժողով,

ե/ ընտրողական հանձնախումբ,

զ/ կալվածոց տեսչություն,

է/ ի պահանջել հարկին` այլ մարմիններ:

Ծանոթագրություն: Պարտադիր է թեկնածուների առնվազն երկանուն ցանկը

յուրաքանչյուր մեկ տեղի համար:

Հոդված 9.9 ԹՊԺ-ը հաստատում է`

ա/ ԹԽ-ի հաշվետվությունը,

բ/ առաջիկա տարվա բյուջեն:

Հոդված 9.10 ԹՊԺ -ն ընդունում է`

ա/ առաջնորդի զեկույցը,

բ/ ԹԽ զեկույցը,

գ/ վերստուգիչ հանձնաժողովի տեղեկագիրը,

դ/ թեմական այլ կառույցների տարեկան գործունեության հաշվետվությունները:

10. Թեմական խորհուրդ

Հոդված 10.1 \*ԹԽ-ը թեմի գործադիր մարմինն է:

Հոդված 10.2 \*ԹԽ-ն ընտրվում է ԹՊԺ-ի կողմից 7-13 անդամներով (կենտ թվերով) 2-4 տարվա ժամկետով:

Հոդված 10.3\*ԹԽ-ն իր առաջին նիստին ընտրում է դիվան` ատենապետ, փոխատենապետ, ատենադպիր, փոխատենադպիր, գանձապահ:

Հոդված 10.4 \*ԹԽ-ն իր նիստերը գումարում է նվազագույնը տարին 4 անգամ,առաջնորդի եւ ատենապետի հրավերով:

Հոդված 10.5 ԹԽ-ն ի կատար է ածում ԹՊԺ-ի որոշումները եւ հաստատած թեմական ծրագրերը:

Հոդված 10.6 ԹԽ-ը հաստատում է ծուխերի, ինչպես նաեւ թեմական այլ կառույցների գործունեության հաշվետվությունները:

Հոդված 10.7 ԹԽ-ը ճշտում է ծուխերից ընտրվող ԹՊԺ-ի ներկայացուցիչների թվաքանակը` ըստ ԹՊԺ-ի կողմից հաստատված կարգի:

Հոդված 10.8 \*ԹԽ-ն վավերացնում է`

ա/ Ծուխերի ընդհանուր անդամական ժողովների ատենագրությունները,

բ/ Ծխական խորհուրդների ընտրությունները:

Հոդված 10.9 \*Եթե ԹՊԺ-ի գումարումը հնարավոր չէ, ԹԽ-ն ի զորու է ընտրել թեմական-ներկայացուցչական եւ այլ համաեկեղեցական ժողովների պատգամավորներ, ի բաց առյալ Ազգային-եկեղեցական ժողովի պատգամավորների:

Հոդված 10.10\*Եթե ԹԽ-ի որեւէ անդամ դադարում է գործելուց, նրա տեղը զբաղեցնում է հաջորդ առավելագույն քվե ստացած անձնափոխանորդը, սակայն անձնափոխանորդների քանակը չի կարող գերազանցել ԹԽ-ի ընտրված անդամների թվի կեսը:

Հոդված 10.11\*ԹԽ-ը վաղաժամկետ դադարեցվում է.

ա/ երբ ընտրյալ անդամների 50%-ից ավելին դադարում են գործելուց կամ

համալրվում են անձնափոխանորդներով,

բ/ երբ ԹԽ-ը գործում է Հայաստանյայց Առաքելական Սուրբ Եկեղեցու

կանոններին եւ սույն կանոնադրությանը հակառակ:

Խնդիրը ԹՊԺ-ի կողմից լուծում չստանալու դեպքում քննության է

առնվում եւ հաստատվում ԳՀԽ-ի կամ եպիսկոպոսաց ժողովի կողմից: Այս

պարագային Ամենայն Հայոց Կաթողիկոսը լուծարում է ԹԽ-ի կազմը եւ

նշանակում նոր ընտրություններ:

11. Վերստուգիչ հանձնաժողով

Հոդված 11.1\*ՎՀ-ը թեմի ֆինանսա-տնտեսական գործունեությունը ստուգող մարմինն է:

Հոդված 11.2\*ՎՀ-ն ընտրվում է ԹՊԺ-ի կողմից, գործունեության 4 տարի ժամկետով, բաղկացած 3 անձից:

Հոդված 11.3ՎՀ-ն առնվազն տարին մեկ անգամ քննում եւ հաստատում է թեմի առաջնորդարանի եւ թեմական կառույցների ֆինանսա-տնտեսական գործունեությունը:

12. Ընտրողական հանձնախումբ

Հոդված 12.1 \*Ընտրողական հանձնախմբի լիազորությունները սահմանվում են ԹՊԺ-ի կողմից:

13. Կալվածոց տեսչություն

Հոդված 13.1 \*Կալվածոց տեսչության լիազորությունները սահմանվում են ԹՊԺ-ի կողմից:

14. Թեմի վարչական գործունեությունը

Հոդված 14.1 \*Թեմի վարչական գործունեությունն իրագործվում է առաջնորդի եւ նրա ղեկավարությամբ գործող առաջնորդարանի գրասենյակի կողմից:

Հոդված 14.2 \*Առաջնորդարանի պաշտոնեությունը նշանակվում եւ ազատվում է առաջնորդի կողմից: Տնօրենները նշանակվում եւ ազատվում են առաջնորդի կողմից` ԹԽ-ի հետ խորհրդակցաբար:

15. Թեմի հասույթները

Հոդված 15.1 \* Թեմի հասույթները գոյանում են

ա/ ծուխերի եւ վանքերի տուրքերից,

բ/ նվիրատվություններից,

գ/ կտակներից,

դ/ տնտեսական գործունեությունից:

ե/ հիմնադրամներից:

16. Թեմական կանոնադրության փոփոխություններ

Հոդված 16.1\* Թեմական կանոնադրության մեջ փոփոխությունները ընդունվում են ԹՊԺ-ի կողմից 2/3-ի քվեարկությամբ, բացառությամբ 1.2, 1.3, 1.4 եւ 2.1.1 հոդվածների, որոնք կանոնական ուժ են ստանում Ամենայն Հայոց Կաթողիկոսի կողմից հաստատվելուց հետո:

Հոդված 16.2\*Թեմական կանոնադրության փոփոխությունները անհրաժեշտության պարագային ենթակա են պետական գրանցման:

17. Թեմի ստեղծումը եւ լուծարումը

Հոդված 17.1\*Թեմի ստեղծումը, բաժանումը, միացումը այլ թեմերի հետ կատարում է Ամենայն Հայոց Կաթողիկոսը` սրբատառ կոնդակով:

Հոդված 17.2\*Թեմի լուծարումը կատարում է Ամենայն Հայոց Կաթողիկոսը:

Հոդված 17.3\*Թեմի լուծարման պարագային թեմի սեփականությունն անցնում է Մայր Աթոռ Սուրբ Էջմիածնին:

ՀԱՎԵԼՎԱԾ 1

Առաջնորդի պաշտոնավարության դադարեցում

Հոդված 1.1 Թեմակալ առաջնորդի պաշտոնավարությունը դադարեցվում է

ա/ Ամենայն Հայոց Կաթողիկոսի տնօրինությամբ,

բ/ հիվանդության պատճառով` ծառայելու անկարողության պարագային,

գ/ առաջնորդի դիմումի համաձայն,

դ/ Հայ Եկեղեցու կանոններին հակառակ ընթացք ունենալու պարագային,

ե/ լուրջ մեղադրանքի հաստատման պարագային,

1. Թեմակալ առաջնորդի դեմ մեղադրանքները ներկայացվում են թեմական

խորհրդին:

2. Թեմական խորհուրդը քննելուց հետո ներկայացված մեղադրանքները,

ելնելով քննության արդյունքներից, հարցը կարող է ներկայացնել Թեմական

պատգամավորական ժողովին:

3. Թեմական պատգամավորական ժողովը ստեղծում է հատուկ հանձնախումբ

հարցը քննելու:

4. Մեղադրանքները հաստատելուց հետո Թեմական Պատգամավորական

Ժողովը փաթեթը ներկայացնում է Ամենայն Հայոց Կաթողիկոսին:

5. Վերջնական որոշումը պատկանում է Ամենայն Հայոց Կաթողիկոսին:

Ծանոթագրություն: Առաջնորդը կարող է օգտվել ինքնապաշտպանության իրավունքից եկեղեցական բոլոր ատյաններում:

Ուղենիշը ընդունվել է հոկտեմբերի

30-ից նոյեմբերի 4 կայացած թեմական

ներկայացուցչական ժողովի կողմից

2009 ԺԱ ԷՋՄԻԱԾԻՆ 47